
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	6 aprilie 2009

	Nr.
	27/175


R A P O R T

asupra proiectului de Lege privind aprobarea Ordonanţei de urgenţă a Guvernului nr.148/2008 pentru modificarea Legii nr.53/2003 - Codul muncii
În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 172 din 4 martie 2009, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.148/2008 pentru modificarea Legii nr.53/2003 - Codul muncii.
La întocmirea prezentului raport Comisia a avut în vedere avizele favorabile ale Consiliului Legislativ (nr.1365/04.11.2008) şi Comisiei juridice, de disciplină şi imunităţi (nr.31/297/17.03.2009), precum şi punctul de vedere favorabil al Guvernului (adr.1096 din 09.03.2009).


Proiectul de lege are ca obiect de reglementare modificarea art.296 şi art.298 alin.(3) din Legea nr.53/2003 - Codul muncii, cu modificările şi completările ulterioare, în sensul prelungirii cu 2 ani a termenelor prevăzute în cuprinsul textelor menţionate, întrucât operaţiunea de predare-primire a carnetelor de muncă de către inspectoratele teritoriale de muncă la casele teritoriale de pensii, precum şi operaţiunea de scanare a acestora, nu au fost finalizate.

Comisia propune Plenului Camerei Deputaţilor aprobarea proiectului de lege în forma prezentată pentru a acorda posibilitatea instituţiilor statului de a consolida un sistem informativ securizat de gestionare a datelor privind vechimea în muncă şi stagiul de cotizare astfel încât acesta să reflecte parcursul profesional al salariatului, precum şi perioada contributivă în sistemul securităţii sociale.
Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 1 aprilie 2009 a participat, în conformitate cu prevederile art.55 din Regulamentul Camerei Deputaţilor, d-na Camelia Cărbunaru, director în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 2 martie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier Elena MESAROŞ

